Tarybos reglamentas (EB) Nr. 1038/2001
2001 m. gegužės 22 d.
iš dalies keičiantis Reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Reglamentas (EB) Nr. 1251/1999 [4] numato, kad augintojai, norintys gauti išmokas už pasėlių plotą, turėtų atskirti tam tikrą iš anksto nustatytą jų žemės procentą, o atskirtos žemės plotai gali būti naudojami ne maisto produktų gamybos tikslais.
(2) 1991 m. birželio 24 d. Tarybos reglamentas (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [5] nustato specialias organinės žemdirbystės plėtros taisykles, pirmiausia nustatančias ribotą trąšų naudojimą.
(3) Pašarinių ankštinių augalų auginimas yra agronominė praktika, kai natūraliu būdu atstatomas dirvos derlingumas; todėl tokių lauko kultūrų plotų didinimas yra svarbus organinės žemės ūkio produktų gamybos plėtrai.
(4) Siekiant plėtoti organinės gamybos būdus reikėtų leisti naudoti pagal pasėlių paramos sistemą atskirtą žemę pašariniams ankštiniams augalams auginti ūkiuose, kurie dėl gamybos bendrumo dalyvauja Reglamente (EEB) Nr. 2092/91 numatytoje schemoje,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1251/1999 iš dalies keičiamas taip:
1. 6 straipsnio 3 dalies pirmoji pastraipa pakeičiama taip:
"3. Atskirta žemė gali būti naudojama:
- gauti medžiagoms, iš kurių Bendrijoje gaminami produktai, kurie nėra tiesiogiai skirti maistui ar pašarams, jeigu yra taikoma veiksminga kontrolė,
- auginti ankštiniams augalams ūkyje, kurio visai gamybai vadovaujama laikantis Reglamente (EEB) Nr. 2092/91 nustatytų įsipareigojimų."
2. 9 straipsnio pirmosios pastraipos devintoji įtrauka pakeičiama taip:
"- susijusiosios su atskirta žeme, ypač susijusios su 6 straipsnio 3 dalimi; šios sąlygos apibrėžia, kuriuos pašarinius ankštinius augalus galima auginti atskirtoje žemėje, ir, atsižvelgiant į tos dalies pirmosios pastraipos pirmąją įtrauką, į jas gali būti įtraukiamas pasėlių auginimas negaunant kompensacijos;".
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001-2002 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 22 d.